Internasionale Verslag – 3 April 2020 - Corona Krisissentrum
Tuis / COVID-19 / Internasionale Verslag – 3 April 2020
Internasionale Verslag – 3 April 2020
Friday | 03 April | 2020
Die sterftesyfer weens die koronavirus is steeds besig om in verskeie lande te styg terwyl die hoeveelheid mense wat globaal positief vir die virus getoets het, gisteraand die 1 miljoen merk verbygesteek het. Byna 60 000 mense is reeds weens die virus oorlede.
Hier is enkele hoofpunte oor wat die afgelope 24 uur internasionaal gebeur het:
Die VSA is steeds die land met die grootste voorkoms van die virus. Die dodetal in Amerika styg ook daagliks, met meer as 1000 mense wat Donderdag in die VSA aan die COVID-19 siekte dood is. Dit bring die totale sterftes in die VSA op meer as 6000 te staan. Terwyl die VSA met 250 000 mense wat reeds positief vir die virus getoets het, by verre die land met die grootste voorkoms van die virus is, is die land se sterftesyfer steeds heelwat laer as Italië en Spanje s'n. Daar word egter verwag dat die sterftesyfer in die VSA binne die volgende twee weke by Spanje en Italië verby kan gaan.
Italië is met 14 000 sterftes steeds die land in die wêreld met die meeste mense wat weens die siekte gesterf het. Spanje met 11 000 sterftes is in die tweede plek. Terwyl die aantal sterftes in Italië geleidelik afplat, styg dit steeds in Spanje waar Donderdag 932 mense dood is. In Frankryk het die dodetal skerp gestyg tot 5400 nadat verskeie sterftes in ouetehuise bygevoeg is. Daar word verwag dat die sterftesyfer in Frankryk vandag ook skerp gaan styg omdat 'n groot hoeveelheid sterftes in ouetehuise en aftree-oorde nog nie ingereken is nie. Spanje het nou 118 000 gevalle van die virus wat die tweede meeste in die wêreld is en wat beteken dat Italië na die derde plek afgeskuif het. Duitsland is by China verby en het nou die vierde meeste gevalle. Dit het natuurlik te make met hierdie lande se uitgebreide vermoë om vir die virus te toets.
President Donald Trump se hoof raadgewer oor die koronavirus, Dr Anthony Fauci, sê dat alle Amerikaanse state nou inperkingsmaatreëls moet instel en dat alle Amerikaners verplig moet word om tuis te bly. Fauci sê dat die taakspan wat vanuit die Withuis die pandemie probeer bestuur bekommerd is dat die virus regoor die hele VSA gaan versprei omdat sommige state tans byna geen maatreëls het om die verspreiding van die virus te keer nie. Vier Amerikaanse state het tans minder as 200 persone wat positief vir die virus getoets het. Dit is ook vier van die ylbevolkste state in die VSA naamlik Alaska (121), Wyoming (153), Noord-Dakota (159) en Suid-Dakota (165). Die state met die meeste gevalle is New York (92743), New Jersey (25590), Kalifornië (11126), Michigan (10791) en Louisiana (9159).
Verskeie agentskappe in die VSA het gewaarsku dat werkloosheid besig is om skerp te styg nadat dit gister bekend gemaak is dat meer as 6,6 miljoen Amerikaners verlede week vir werkloosheidsvoordele aansoek gedoen het. Volgens Oxford Economics sal daar teen Mei-maand 27,9 miljoen werksverliese in die VSA wees en sal die werkloosheidskoers van onder 4% tot bo 16% styg. Alle nuwe werksgeleenthede wat vanaf 2010 in die VSA geskep is, sal deur die koronakrisis gekanselleer word. Werksverliese in die VSA gaan drie keer meer wees as wat dit tydens die resessie van 2007 tot 2009 was toe 8,7 miljoen poste oor 'n periode van 25 maande verlore gegaan het.
Die Amerikaanse regering en verskeie regerings in Europa oorweeg nou ook om tegnologie te gebruik om persone wat die virus onder lede het, sowel as mense wat met hulle in aanraking gekom het, te volg. Lande soos China, Suid-Korea, Taiwan en Singapoer het vroeg reeds met groot sukses sulke tegnologie gebruik, maar Westerse lande het weens 'n sterker sin vir die reg op privaatheid van burgers aanvanklik daarvan weggeskram. Nou oorweeg verskeie Westerse lande ook om as noodmaatreël mense se selfoonseine te volg ten einde seker te maak dat mense wat hulle self moet isoleer dit doen en om te bepaal waar mense moontlik met ander persone in aanraking kon kom.
American Airlines het gister ook sy internasionale vlugte opgeskort. Die meeste groot lugdienste in die wêreld het reeds alle internasionale vlugte opgeskort en verskeie lugdienste het reeds met afleggings begin. Daar word verwag dat meer as 1 miljoen mense regoor die wêreld wat in die lugvaartbedryf werk gedurende April hulle werk gaan verloor.
Die verkiesingskalender in die VSA word verder gekompliseer met verskeie state wat nie met voorverkiesings kan voortgaan nie. Dit beteken dat kandidate wat in November vir belangrike posisies moet staan nie aangewys kan word nie. Intussen het die Demokratiese Party aangekondig dat hulle, hulle konvensie wat in Julie in Milwaukee, Wisconsin moes plaasvind na die week van 17 Augustus gaan aanskuif. Dit is een week voordat die Republikeine se konvensie in Charlotte, Noord-Carolina moet plaasvind. Daar word ook reeds bespiegel dat die verkiesing in November beïnvloed kan word met sommige state wat net van posstemme of elektroniese kiesstelsels gebruik wil maak.
Die meeste lande in die wêreld het reeds sterfgevalle weens COVID-19 aangemeld. Kirgistan is die nuutste land wat nou ook 'n sterfgeval aangemeld het. 'n 61-jarige man is vandag in dié land dood nadat hy die virus opgedoen het. Hy was reeds ernstig siek met ander gesondheidsprobleme toe hy die virus opgedoen het.
Daar is tans meer as 27 000 mense in Suid-Korea onder streng selfisolasie. Dié land het 'n uitgebreide stelsel ontwikkel om mense met simptome vinnig te identifiseer en hulle dan in selfisolasie te plaas. Die persone se bewegings word voortdurend gemonitor om te verhoed dat hulle met ander mense in aanraking kan kom en so die virus verder kan versprei.
Volgens die Australiese gesondheidsowerhede het ten minste 10 miljoen mense in die wêreld reeds die virus opgedoen. Die rede hiervoor is dat die meeste lande in die wêreld nie oor die vermoë beskik om genoeg mense te toets nie of dat nie alle gevalle gerapporteer word nie. Dokters in Irak het vandag beweer dat dié land se owerhede duisende gevalle van mense wat reeds positief vir die virus getoets het, nie rapporteer nie. Daar bestaan ook 'n sterk vermoede dat China nie sy volle getalle gerapporteer het nie. Rapportering uit Afrika is ook tans beperk.
Terwyl Suid-Afrika sy tweede naweek in 'n staat van inperking binnegaan is daar mense in sommige ander lande wat al vir 5 tot 6 weke in 'n totale staat van inperking leef. In lande soos Italië, Frankryk en Spanje word verwag dat die inperkingsmaatreëls tot in Mei verleng kan word. Dit gaan sonder twyfel katastrofiese gevolge vir hierdie lande se ekonomieë inhou.